Referat møte i Læringsmiljøutvalget 02.12.2025 
 
Til stede: Lars Solberg (møteleder), Anita Gundrosen, Tonje Brun (vara for Rolf-Eirik Bexrud), Nina Fladeby, Mette Mo Jakobsen, Sunnøve M. Sønderby, Ole-Andreas Gussøy Vorland, Jonatan Tagestad Fuglevaag (vara for Ingrid Kvalheim), Solveig Berge (referent). 
Til stede (observatører): Aina Karlstad, Elise Ager, Anne-Lise Eng. Trine Botnen-Lande (vara Morten Solberg Møller)
Forfall: Ingrid Kvalheim, Rolf-Eirik Bexrud.
Forfall (observatører): Morten Solberg Møller, Soad Hirkjølen, Tone Skråning,

Sak 00/2025: Godkjenning av saksliste og innkalling.
Godkjent.
Sak 00/2025: Godkjenning av referat fra 28.10.2025. 
Godkjent.
Sak 1/2025: Kort orientering fra Studentparlamentet om pågående saker/arbeid knyttet til læringsmiljøet v/Lars Solberg. 
· SpiØ har gjennomført julegrøtutdeling på begge campuser.
· Startet planleggingen av «Uke 6». Dette skjer i samarbeid med SiØ, og fokus denne uka skal være på «samtykke og respekt». Det skal bl.a. være stands på campusene sammen med Helsestasjon for ungdom – et sted for studentene å stikke innom for en prat. 
· Planlegging av Avspark (oppstart for nye tillitsvalgte i Studentrådene) er godt i gang. Opplæringen av tillitsvalgte skjer i samarbeid med HiØ (Seksjon for studenttjenester). Det legges opp til en aktiv opplæring i workshop-format. 
· I forbindelse med valg til SpiØ i høst ble det gjort endringer på stemmekortene slik at de imøtekommer krav til universell utforming. Det jobbes også med å avholde parlamentsmøter på rom med teleslynge/mikrofoner.
· Arbeidsutvalget (AU) i SpiØ har gjennomført evalueringssamtaler med medlemmer i Studentrådene. Rådene opplever høyt frafall og ønsker å jobbe forebyggende for å beholde sine valgte medlemmer. Et foreløpig resultat er at det er utarbeidet en ROS-analyse for å forebygge frafall. ROS-analysen skal presenteres i SpiØs neste møte.
· Forrige parlamentsmøte vedtok SPiØ en resolusjon og et politisk dokument. Der står det at SpiØ skal jobbe for opprettelse av et studiepoenggivende emne for studenter i verv og en samling av politiske meninger om SiØs tilbud og virksomhet som skal lede SPiØ i påvirkningen av SiØ. 
· Studieseminaret i uke 7 avholdes i Fredrikstad i år. Tema er: (arbeidstittel) hvordan skal du lykkes med din studietid. Husk at den dagen, 12. Februar, skal det være fritt for undervisning.

Sak 2/2025: Kort orientering om pågående arbeid/saker knyttet til læringsmiljøet i UKU og i kollegiet Pro-dekan utdanning v/Mette Mo Jakobsen.
· Utdanningsutvalget (UU) erstatter UKU og Pro-Ut (kollegiet pro dekan utdanning). Retningslinjer og mandat ble vedtatt av rektor 04.11.2025. UU er et rådgivende organ i utdanningsstrategiske spørsmål og i arbeidet med kvalitetssikring og videreutvikling av høgskolens studieportefølje. Utvalget skal kunne ta initiativ til, og fremme saker som angår utdanningskvalitet, samt behandle saker som fremmes av Studentparlamentet og programutvalgene. Utvalget har to studentrepresentanter og disse skal gis god opplæring for å kunne tre inn i sine arbeidsoppgaver i utvalget.
· Studiebarometeret: undersøkelsen i 2025 er gjennomført. Den viser lav svarprosent ved HiØ, og også stor variasjon i svarprosent ved de tre fakultetene. Resultatene offentliggjøres i januar/februar og vil bli presentert LMU i tur.
Innspill fra LMU: Det må jobbes mer for å synliggjøre undersøkelsen og hva resultater fra denne kan bidra til av endringer for studentene ved høgskolen. Det er viktig å vise betydningen av den enkeltes deltakelse. Det er spesielt verdt å merke at e-post med lenke til spørreundersøkelse går til studentens private e-post adresse, og havner gjerne i søppelpostmappe. I tillegg er mange av HiØs studenter i praksis i undersøkelsens periode og er ikke på campus. Det bør være et mer systematisk samarbeid mellom mange instanser/enheter på høgskolen for å synliggjøre undersøkelsen og dens betydning.
· Handlingsplan for internasjonalisering: Forslag til handlingsplanen er tidligere presentert for LMU. Det er nå kommet inn høringssvar fra interessenter ved HiØ. Det er utarbeidet oppsummering av innspill på handlingsplanen som kom i høringsrunden, samt en beskrivelse av om og hvordan planen er revidert i henhold til disse. Denne danner grunnlag for revidert forslag. 
Innspill fra LMU: studentrepresentantene bemerket spesielt at SpiØ ikke støtter punktet i handlingsplanen om at digitale emner kan erstatte eller regnes som utveksling. Handlingsplanen viser imidlertid til HK-dir sin strategi i Digitalisering i Erasmus+ med virtuell utveksling og blandet mobilitet.
Sak 37/2025: Korte orienteringer fra leder i Læringsmiljøutvalget, orienteringssak v/Lars Solberg. 
1. Informasjon om status på studentmedvirkning i arealutviklingsprosjektet på campusene (knyttet til fokusområde campusutvikling i LMUs årsplan)
· Det ble i denne saken gjort en kort orientering fra Seksjon for eiendom v/Tonje Brun: 
Regjeringen har besluttet konseptvalg og gjennomføringsmodell for fremtidig campusløsning for høgskolens virksomhet i Fredrikstad. Ny campus skal ligge sentralt i Fredrikstad (leie, nybygg, ombygging eller transformasjonsprosjekt, så lenge de dekker arealbehovet til HiØ på en effektiv måte). Statsbygg skal brukes som rådgiver i det videre arbeidet frem mot ferdig fremforhandlet leieavtale, og KD skal involveres ved viktige milepæler. Det vil komme mer informasjon om anskaffelsesprosess, detaljer om gjennomføringsmodell og tidsplan, så raskt dette er omforent med Statsbygg.
Det er foreslått en brukergruppe til areal og virksomhetsutvikling i Halden og Fredrikstad, ønskelig sammensatt av ni representanter fra administrasjon og tre fagansatte fra hvert fakultet. Fra tillitsvalgt og vernetjenesten bes det om to fra vernetjenesten og tre tillitsvalgte. Blant studentene ønskes to studenter fra hvert fakultet, samt velferds og læringsmiljøansvarlig og studentleder, til sammen åtte studenter, og tre PhD-stipendiater. Til slutt prorektor utdanning og samfunnskontakt. Forslaget er oversendt IDF (merknad fra referent: «Informasjon, drøfting- og forhandlingsmøte mellom hovedtillitsvalgte og ledelsen») og behandles der i desember.
Formål og mandat er under utarbeidelse. Prioriterte områder er: grensesnitt student- ansatt, studentareal – økosystem for læring, undervisning og fellesareal, ansattareal.
Innspill fra LMU: LMU berømmer sammensetningen i brukergruppen, og spesielt antall studenter som er foreslått i gruppen. Det ble etterlyst en representant fra SiØ i brukergruppen. Seksjon for eiendom tar med innspillet videre.

2. Planlegging av dialogmøter med fakultetene våren 2026
· I LMUs årsplan er det definert at planlegging av dialogmøter skjer i LMU-møtet i desember. Dette utsettes imidlertid til januar-møtet, da HiØs Kvalitetsrapport skal opp i høgskolestyret i desember. 

3. Prosess for LMUs årsrapport 2024/2025
· Årsrapporten ble vedtatt i LMU i juni 2025. Arbeidsutvalget til LMU har gjennomgått årsrapporten med utdanningsdirektøren før den behandles i høgskolestyret i desember. LMU er et rådgivende organ til høgskolestyret, forankret i HiØs kvalitetssystem for utdanning.
Sak 38/2025: Din rolle som utvalgsmedlem og observatør i LMU, diskusjonssak, v/ Lars Solberg.
I denne saken rettet utvalget med observatører fokus mot egen rolle i LMU. Deltakerne diskuterte gruppevis og i fellesskap hvordan egen rolle kan og bør forvaltes, hvordan man jobber mellom LMUs møter og hvordan vi bidrar til synliggjøring av LMU som utvalg og medbestemmelsesarena.
Noen punkter som ble diskutert og løftet i fellesskap:
· Utvalgsmedlemmene og observatører kan bidra med å synliggjøre LMUs arbeid til kollegaer og medstudenter ved å dele referater og annen informasjon fra LMUs møter.
· Være bevisste på LMUs rolle og plass i HiØs kvalitetssystem for utdanning, og bidra til gode koblinger mellom arbeidet utvalget gjør og kvalitetssystemet. 
· Være bevisste på å bruke hele navnet til utvalget; unngå ukjente forkortelser.
· Jobbe mer aktivt med å synliggjøre utvalgets arbeid og formål gjennom stands, bidrag i ulike kampanjer - gjerne av lengre varighet, som omfatter læringsmiljøet ved høgskolen (eksempelvis SHOT og Studiebarometeret). LMU kan gjerne få en egen roll-up som kan brukes på stands etc. 

Sak 39/2025: Læringsmiljøprisen - rutinebeskrivelse, vedtakssak v/Lars Solberg.
Hvert år deler LMU ut Læringsmiljøprisen i samarbeid med Studentparlamentet. For å kvalitetssikre arbeidet rundt prisutdelingen er det utarbeidet en rutinebeskrivelse samt et skjema for innrapportering av bruk av prispenger. 
Det ble foreslått av utvalget å legge til en rutine hvor utvalget henter inn informasjon fra fjorårets vinner om hva midlene er brukt til, og lage en nyhetssak om dette. Saken kan knyttes til årets utlysning av midler og bidra til synliggjøring.
Vedtak: Forslag vedtatt med foreslåtte endringer.

Sak 40/2025: SiØ orienterer om sitt arbeid med læringsmiljøet ved HiØ, orienteringssak v/Trine Botten-Lande, studentlivskoordinator SiØ.
Studentlivskoordinator orienterte om opprettelse av et kurs for studenter i hvordan starte og drifte lag og foreninger. Kursinnholdet er inspirert av eksisterende kurs ved Studentsamskipnaden i Oslo. Kurset er foreløpig kun et tilbud, og på etterspørsel. Det vil vurderes etter hvert om dette skal bli et fast tilbud. Innhold i kurset er: formål med å opprette lag og foreninger, lover og vedtekter, stiftelsesmøte, eksempler på saksganger og protokoller, registrering i Brønnøysund, støtteordninger og inntekter, kom i gang og tips til drift. 
Det er også ønskelig på sikt at kurset skal inneholde tematikk rundt gruppedynamikk og etiske aspekter ved drift av lag og foreninger.

Sak 41/2025: Fokusområde: holdningsskapende arbeid rundt studenters rusbruk, diskusjonssak v/Lars Solberg.
Bakgrunn: I LMUs årsplan for 2025/2026 ble det vedtatt at LMU ønsker å engasjere seg arbeidet rundt forebygging av bruk av rusmidler blant studenter.
I saksforberedelsen ble utvalgsmedlemmene og observatørene tilsendt lenker med informasjon og inspirasjon til andre læresteders arbeid med holdningsskapende arbeid og vedtatte ruspolicy.
I denne saken startet LMU diskusjonen gruppevis for å finne LMUs vei videre med holdningsskapende arbeid rundt rusbruk. Målsetningen er å kick-starte et målrettet planleggingsarbeid slik at vi sikrer oppstart av LMUs bidrag/arbeid til studiestart 2026.
Gruppene diskuterte LMUs rolle og ansvar, bidrag inn i arbeidet, samarbeidsflater, kunnskapsgrunnlag og inspirasjon, idémyldring for en holdningsskapende kampanje med mer. 
Saken vil bli videre fulgt opp i LMU våren 2026.

Sak 42/2025: Møteplan for våren 2026, vedtakssak v/Lars Solberg.
Forslag til møteplan:
· Tirsdag 27. januar 9 – 12 (Fredrikstad)
· Tirsdag 24. mars 9 – 12 (Halden)
· Tirsdag 2. juni 9 – 12 (Halden)
Det vil i tillegg settes opp et digitalt ekstraordinært møte i mai for de faste utvalgsmedlemmene med tema: utdeling av læringsmiljøprisen 2025.
Vedtak: godkjent møteplan.

